**Zmluva o dielo**

(ďalej len „*zmluva*“)

uzatvorená v zmysle § 536 a nasl. zákona č. 513/1991 Zb. Obchodný zákonník v znení neskorších zmien a doplnení

medzi zmluvnými stranami

**Článok I.**

**Zmluvné strany**

**Objednávateľ:** **MESTO NITRA**

sídlo: Štefánikova tr. 60, 950 06 Nitra

štatutárny zástupca: Marek Hattas, primátor

IČO: 00 308 307

DIČ: 202 110 2853

IČ DPH: SK 202 110 2853

bankové spojenie: Slovenská sporiteľňa, a.s.

IBAN: SK04 0900 0000 0050 2800 1139

(ďalej len *„objednávateľ“*)

**Zhotoviteľ:**

miesto podnikania/sídlo:

štatutárny zástupca:

IČO:

DIČ:

IČ DPH:

bankové spojenie:

IBAN:

Zápis v registri:

(ďalej len *„zhotoviteľ“*)

**Článok II.**

**Predmet zmluvy**

2.1 Predmetom tejto Zmluvy je záväzok Zhotoviteľa v prospech Objednávateľa uskutočniť a vykonať stavebné práce (zhotovenie diela):

**„Revitalizácia mestského leda Borina v Nitre – spevnená plocha““**

v špecifikácii a v rozsahu prác a dodávok podľa Ponuky Zhotoviteľa zo dňa ............ (rozpočet + výkaz výmer), ktorá je súčasťou tejto zmluvy ako Príloha č. 1 (ďalej len „**dielo**“).

2.2 Dielo bude realizované podľa spracovanej dokumentácie vzťahujúcej sa k dielu bližšie špecifikovanej touto zmluvou. Dodávateľ je oprávnený použiť túto dokumentáciu pre realizáciu diela výhradne pre účely plnenia tejto zmluvy. Dokumentáciou k dielu sa rozumie:

1. Zjednodušená projektová dokumentácia stavby SPEVNENÁ PLOCHA; Revitalizácia mestského lesa - Borina v Nitre vypracovaný Ing. Jáno Výbochom v júni 2022
2. Výkaz výmer
3. Vyjadrenie Mesta Nitra – Odboru dopravy k ohláseniu stavebných úprav a udržiavacích prác.

2.3 Dodávateľ sa zaväzuje, že Dielo bude zhotovené v súlade so zmluvou, dokumentáciou k dielu uvedenou v bode 2.2 a súťažnými podmienkami (podkladmi), ktoré spolu tvoria oddeliteľné súčasti tejto zmluvy, ďalej v súlade s pokynmi objednávateľa a/alebo ním splnomocneného zástupcu, ktorými sa nemení rozsah diela, cena diela a dohodnuté zmluvné termíny pre vykonanie diela.

2.4 Realizácia Diela (resp. dotknutej časti Diela) bola príslušnými orgánmi verejnej správy povolená na základe Vyjadrenia Mesta Nitry - odboru dopravy k ohláseniu stavebných úprav a urdžiavacích prác.

2.5 Dodávateľ na základe zmluvy zabezpečí realizáciu Diela v súlade s platnými právnymi predpismi Slovenskej republiky a s platnými technickými a technologickými normami.

2.6 Dodávateľ potvrdzuje, že sa pred uzavretím tejto zmluvy riadne a s odbornou starostlivosťou oboznámil s Projektovou dokumentáciou a s podrobným Výkazom výmer.

**Článok III.**

**Termín uskutočnenia prác**

3.1 Zhotoviteľ sa zaväzuje uskutočniť práce (vykonať dielo) nasledovne:

1. termín odovzdania staveniska: do 5 kalendárnych dní od účinnosti zmluvy
2. začatie prác: do 5 kalendárnych dní odo dňa prebratia staveniska
3. ukončenie prác: do 30 kalendárnych dní odo dňa prebratia staveniska

3.2 Práce vzhľadom na poveternostné podmienky musia byť prevedené v zmysle platných STN. Termín ukončenia a odovzdania prác sa predlžuje automaticky o taký počet dní, počas ktorých nebolo možné uskutočniť práce z dôvodu nevyhovujúcich poveternostných podmienok. Táto skutočnosť musí byť zachytená v stavebnom denníku a potvrdená podpisom zástupcov obidvoch zmluvných strán.

3.3 Ak zhotoviteľ uskutoční práce pred dohodnutým termínom, zaväzuje sa objednávateľ túto časť prevziať aj v skoršom ponúknutom termíne.

3.4 Objednávateľ sa zaväzuje, že dokončené práce prevezme v súlade s ustanoveniami tejto zmluvy.

3.5 Dodržanie termínu plnenia zo strany zhotoviteľa je závislé od riadneho a včasného spolupôsobenia objednávateľa dohodnutého v tejto zmluve. Po dobu omeškania objednávateľa s poskytnutím spolupôsobenia nie je zhotoviteľ v omeškaní so splnením jeho povinností vyplývajúcich z tejto zmluvy. Po dobu, ktorú trvá omeškanie objednávateľa s poskytnutím spolupôsobenia sa predĺži termín dokončenia prác, pokiaľ začiatok aj koniec tohto omeškania zhotoviteľ oznámi objednávateľovi písomne, a to do 5 dní odo dňa vzniku skutočností zakladajúcich vznik alebo zánik takéhoto omeškania.

**Článok IV.**

**Cena**

4.1 Cena za zhotovenie predmetu zmluvy v rozsahu podľa čl. III tejto zmluvy je stanovená dohodou zmluvných strán v zmysle zákona NR SR č. 18/1996 Z.z. o cenách v znení neskorších predpisov a vykonávacích vyhlášok, ako pevná cena podľa cenovej ponuky zhotoviteľa v nadväznosti na dokumentáciu diela, výkaz výmer a súťažné podklady. Cena za vykonané práce je doložená položkovitým rozpočtom stavby, ktorý tvorí prílohu č. 1. tejto zmluvy a je jej neoddeliteľnou súčasťou. Jednotkové ceny každej položky rozpočtu budú zaokrúhlené na 2 desatinné miesta a cena celkom za jednotlivé položky bude vypočítaná ako súčin množstva a jednotkovej ceny zaokrúhlenej na 2 desatinné miesta. Cena celkom za každú položku bude zaokrúhlená na 2 desatinné miesta.

4.2 Cena predmetu zmluvy v rozsahu článku III. tejto zmluvy je dohodnutá nasledovne :

Cena bez DPH EUR

DPH 20 % EUR

**Cena celkom vrátane DPH EUR**

Slovom:

4.3 Cena diela je zmluvnými stranami dohodnutá ako cena pevná a maximálna za zhotovenie diela v dohodnutom rozsahu a preto sú jej súčasťou i:

1. cena všetkých dodávok, prác a výkonov, ktoré sú v súlade s Rozpočtom a ktoré sú potrebné pre zhotovenie diela podľa predmetu zadania tejto zmluvy, pokynov objednávateľa (ktorými sa nemení rozsah diela, cena diela a dohodnuté zmluvné termíny pre vykonanie diela), v prípade spracovania podľa schválenej projektovej dokumentácie,
2. všetky náklady zhotoviteľa na vykonanie diela v dohodnutom rozsahu,
3. cena za vypracovanie alebo obstaranie všetkých dokladov, ktoré má zhotoviteľ odovzdať objednávateľovi spolu s dielom, resp. príslušnou časťou diela
4. náklady a poplatky za naloženie, odvoz, likvidáciu kameniva, zeminy a odpadu nachádzajúcich sa na stavenisku a poplatok ASB.

4.4 Zhotoviteľ sa zaväzuje, že nezrealizované práce a dodávky odsúhlasené objednávateľom, projektantom a stavebným dozorom budú z ceny diela odpočítané a to v cene, v akej sú zahrnuté do rozpočtu.

4.5 V prípade, že dôjde k zrušeniu alebo odstúpeniu od tejto zmluvy z dôvodu na strane objednávateľa, bude zhotoviteľ fakturovať skutočne vykonané stavebné práce podľa súpisu položiek odsúhlasených stavebným a technickým dozorom.

**Článok V.**

**Platobné podmienky**

5.1 Podkladom pre úhradu ceny predmetu zmluvy bude faktúra vystavená zhotoviteľom na základe preberacieho protokolu potvrdeného obidvomi zmluvnými stranami po odovzdaní diela. Objednávateľ je povinný uhradiť cenu uvedenú v bode 4.2 v lehote splatnosti 14 dní odo dňa doručenia faktúry vystavenej zhotoviteľom.

5.2 Objednávateľ nie je v omeškaní, ak neuhradí faktúru do 14 dní po jej doručení, ale v neskoršom termíne, ktorý je na faktúre uvedený ako deň splatnosti. Za deň uhradenia príslušnej faktúry sa rozumie deň odpísania finančných prostriedkov u účtu objednávateľa v prospech účtu zhotoviteľa.

5.3 Doložka o zákonnej povinnosti prenesenia daňovej povinnosti:

Pre postup zmluvných strán pri uplatnení platobných podmienok a úhrade ceny plnenia alebo jej časti podľa tejto zmluvy sa uplatňuje prenos daňovej povinnosti zo zhotoviteľa (poskytovateľa zdaniteľného plnenia) na objednávateľa (príjemcu zdaniteľného plnenia) v zmysle zákona č. 222/2004 Z.z. o dani z pridanej hodnoty v platnom znení.

Zhotoviteľ je povinný vystaviť faktúru podľa tejto zmluvy na sumu bez DPH s doložkou „*Prenesenie daňovej povinnosti v zmysle zákona č. 222/2004 Z.z* “.

**Článok VI.**

**Možnosť odmietnuť predmet zmluvy**

6.1 Objednávateľ si vyhradzuje právo odmietnuť prevzatie predmetu zmluvy z dôvodu nedodržania technicko - kvalitatívnych podmienok stanovených touto zmluvou alebo STN.

**Článok VII.**

**Zodpovednosť za vady a záruka**

7.1 Zhotoviteľ zodpovedá za to, že práce vykoná podľa podmienok tejto zmluvy a dokumentácie, a že počas záručnej doby bude mať predmet zmluvy všetky vlastnosti uvedené v tejto zmluve a dokumentácii.

7.2 Zhotoviteľ zodpovedá za vady, ktoré predmet má v čase jeho odovzdania objednávateľovi. Vady vykonaných prác zrejmé už pri preberaní musí objednávateľ uviesť v zápisnici o odovzdaní a prevzatí prác (preberací protokol). Za vady, ktoré sa prejavili po odovzdaní prác zodpovedá zhotoviteľ iba vtedy, ak boli spôsobené porušením jeho povinností.

7.3 Zhotoviteľ nezodpovedá za vady, ktoré boli spôsobené použitím podkladov prevzatých od objednávateľa a zhotoviteľ ani po vynaložení všetkej odbornej starostlivosti nemohol zistiť ich nevhodnosť, prípadne na ňu upozornil objednávateľa a ten na ich použití trval.

7.4 Záručná doba je **60 mesiacov** a začína plynúť odo dňa odovzdania a prevzatia diela. Pre dodávky, materiály a zariadenia s vlastnými záručnými listami je dohodnutá záručná doba v dĺžke vyznačenej v týchto záručných listoch s momentom začatia plynutia uvedeným v záručných listoch. Záručná doba sa nevzťahuje na predmety spotrebného charakteru.

Zmluvné strany sa dohodli, že v prípade, ak bude dielo odovzdávané po častiach spôsobilých samostatnému odovzdaniu, tak aj záručná doba začne plynúť po častiach (t.j. okamihom odovzdania príslušnej časti diela).

7.5 Zmluvné strany sa dohodli, že počas záručnej doby má objednávateľ právo požadovať a zhotoviteľ povinnosť bezplatne odstrániť vady diela, za ktoré zhotoviteľ zodpovedá .

7.6 Zhotoviteľ sa zaväzuje odstrániť prípadné vady predmetu zmluvy bez zbytočného odkladu, ale najneskôr do 14dní odo dňa doručenia písomnej reklamácie objednávateľa, pokiaľ sa jedná o technicky primeranú lehotu.

**Článok VIII.**

**Podmienky uskutočnenia prác**

8.1 Zhotoviteľ sa zaväzuje uskutočniť práce vymedzené v čl. II vo vlastnom mene a na vlastnú zodpovednosť, na svoje náklady a na vlastné nebezpečenstvo. Zhotoviteľ vyhlasuje, že má oprávnenie vykonávať prác, ktoré sú predmetom tejto zmluvy.

8.2 Zhotoviteľ sa zaväzuje, že práce uskutoční v rozsahu a za podmienok dojednaných v tejto zmluve, podľa pokynov objednávateľa (ktorými sa nemení rozsah diela, cena diela a termíny pre vykonanie diela) a podľa schválenej dokumentácie, v rozsahu výkaz výmer (rozpočtu), a to v požadovaných kvalitatívnych podmienkach a pri plnení predmetu tejto zmluvy bude postupovať s odbornou starostlivosťou, bude dodržiavať všeobecne záväzné právne predpisy, slovenské technické normy a podmienky tejto zmluvy, bude sa riadiť východiskovými podkladmi objednávateľa, pokynmi objednávateľa, zápismi a dohodami oprávnených pracovníkov zmluvných strán a rozhodnutiami a vyjadreniami dotknutých orgánov štátnej správy.

8.3 Zhotoviteľ sa zaväzuje nezačať so stavebnými prácami pred odovzdaním staveniska. Práce zaháji až po odovzdaní staveniska objednávateľom.

8.4 Zhotoviteľ je povinný viesť odo dňa odovzdania staveniska stavebný denník.

8.5. Zhotoviteľ sa zaväzuje najmenej 3 dni pred odovzdaním diela písomne vyzvať objednávateľa na jeho prevzatie. O odovzdaní a prevzatí diela v preberacom konaní sa spíše zápisnica o odovzdaní a prevzatí diela. Podmienkou odovzdania a prevzatia diela je odovzdanie stavebného denníka a dokumentácie o kvalite hotového diela (t.j. kvalita všetkých zabudovaných stavebných materiálov a zmesí vrátane výsledkov meraní a skúšok počas stavby a po jej ukončení).

8.6 Zhotoviteľ zodpovedá za bezpečnosť a ochranu zdravia vlastných pracovníkov, protipožiarne opatrenia a opatrenia proti škodám, ktoré by mohli vzniknúť na majetku zhotoviteľa a objednávateľa odo dňa prevzatia staveniska do dňa prebratia zhotoveného diela objednávateľom. Zhotoviteľ zodpovedá za škody, ktoré spôsobia jeho pracovníci na majetku objednávateľa.

8.7 Zhotoviteľ zodpovedá za čistotu a poriadok na mieste uskutočnenia prác. Zhotoviteľ odstráni na vlastné náklady odpady, ktoré sú výsledkom jeho činnosti.

**Článok IX.**

**Zmluvné pokuty a sankcie**

9.1 Zhotoviteľ je povinný zaplatiť objednávateľovi zmluvnú pokutu za omeškanie so splnením:

1. za neukončenie diela v zmluvne dohodnutom termíne vo výške 0,05 % z ceny diela bez DPH denne do 14 dňa omeškania a vo výške 0,2% z ceny diela bez DPH denne počnúc 15. dňom omeškania.
2. za omeškanie s odstránením vád a nedorobkov zistených pri preberacom konaní vo výške 0,05 % z ceny diela bez DPH za každý deň omeškania
3. vypratania staveniska vo výške 0,05 % z ceny diela bez DPH za každý deň omeškania.

9.2 Za nedodržanie kvalitatívnych parametrov stanovených STN, ktoré boli vopred zmluvnými stranami dohodnuté a ktorých nedodržanie bolo preukázané vzájomne odsúhlasenými skúškami realizovanými tiež vzájomne odsúhlasenými odborne spôsobilými osobami (laboratóriami), môže objednávateľ uplatniť zmluvnú pokutu vo výške do 25% z hodnoty predmetu zákazky vrátane DPH.

9.3 Objednávateľ je povinný zaplatiť zmluvnú pokutu za nezaplatenie faktúry v zmluvnom termíne vo výške 0,05% z dlžnej sumy za každý začatý deň omeškania.

9.4 Zaplatením zmluvnej pokuty a úrokov z omeškania nie je dotknuté právo na náhradu škody vo výške prevyšujúcej zmluvnú pokutu.

**Článok X.**

**Odstúpenie od zmluvy**

10.1 Objednávateľ môže od zmluvy odstúpiť, ak:

1. zhotoviteľ poruší svoje povinnosti vyplývajúce z tejto zmluvy takým spôsobom, ktorý neumožňuje vecnú a časovú realizáciu prác,
2. zhotoviteľ porušuje svoje povinnosti vyplývajúce z tejto zmluvy opakovane alebo úmyselne,
3. zhotoviteľ je v omeškaní so začatím plnenia tejto zmluvy viac ako 14 dní odo dňa, kedy mali byť práce na stavenisku podľa tejto zmluvy začaté.
4. omeškanie zhotoviteľa s ukončením a/alebo odovzdaním diela presiahne 14 dní

10.2 Odstúpenie je účinné dňom doručenia písomného oznámenia objednávateľa o odstúpení zhotoviteľovi.

10.3 Zhotoviteľ je oprávnený od tejto zmluvy odstúpiť v prípade omeškania objednávateľa s odovzdaním staveniska o viac ako 14 dní. Odstúpenie je účinné dňom doručenia písomného oznámenia zhotoviteľa o odstúpení objednávateľovi.

**Článok XI.**

**Záverečné ustanovenia**

11.1 Vzťahy neupravené touto zmluvou sa primerane riadia ustanoveniami Obchodného zákonníka a s ním súvisiacimi právnymi predpismi.

11.2 Meniť a dopĺňať obsah tejto zmluvy je možné len formou písomných a očíslovaných dodatkov, ktoré budú platné, ak budú podpísané oprávnenými zástupcami oboch zmluvných strán.

11.3 Zmluva je vyhotovená v piatich vyhotoveniach, z ktorých dve si ponechá zhotoviteľ a tri objednávateľ.

11.4 Zhotoviteľ vyhlasuje, že súhlasí s podmienkami verejného obstarávania určenými objednávateľom.

11.5 Táto zmluva podlieha zverejneniu v súlade s § 5a Zákona č. 211/2000 Z. z. o slobodnom prístupe k informáciám v platnom znení a nadobúda platnosť dňom podpísania zmluvy oboma zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv.

11.6 Zmluvné strany vyhlasujú, že sú spôsobilé na právne úkony v celom rozsahu, zmluvné prejavy sú dostatočne určité a zrozumiteľné, zmluvná voľnosť nie je obmedzená, ďalej že táto zmluva vyjadruje ich slobodnú a vážnu vôľu, nebola podpísaná v tiesni ani za nápadne nevýhodných podmienok a svoj súhlas s jej obsahom potvrdzujú svojimi vlastnoručnými podpismi.

11.7 Prílohami tejto zmluvy sú:

Príloha č. 1: Položkový rozpočet diela s výkazom výmer

Za objednávateľa : Za zhotoviteľa :

V Nitre dňa V ..............dňa

\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_

Marek Hattas

primátor mesta Nitra